O‘zbekistondagi yo‘l harakati sohasidagi muammolarni o‘rganish va ularni bartaraf etish bo‘yicha ishchi guruh tuzildi

O‘zbekiston Ichki ishlar vazirligi matbuot xizmati 1-iyun kuni respublikada yo‘l harakati sohasidagi muammolarni kompleks o‘rganish va ularni bartaraf etish bo‘yicha idoralararo ishchi guruh tuzilganligini e’lon qildi.
Xabarda qayd etilishicha, respublikada transport vositalaridan foydalanish xavfsizligi qoidalarini qo‘pol ravishda buzish holatlari yuqoriligi, yo‘l infratuzilmasidagi jiddiy muammolar yo‘l-transport hodisalarini keltirib chiqarayotganligi, oqibatda ko‘plab insonlarning tan jarohat olishi, ularning bevaqt vafot etayotganligi holatlari ko‘payib bormoqda.
Guruh tarkibiga hukumat, Ichki ishlar, Transport, Moliya vazirliklari, Avtomobil yo‘llari qo‘mitasi va boshqa mutasaddi idoralar va tashkilotlarning rahbar va malakali mutaxassislari kiritilgan.
Guruh tomonidan yo‘llarda harakat xavfsizligini ta’minlash va yo‘l-transport hodisalarining barvaqt oldini olishning bugungi kundagi holati kompleks ravishda o‘rganilib, xorijiy tajriba va ilmiy yondashuvlarni qo‘llash asosida normativ-huquqiy va manzilli tashkiliy-amaliy choralar ishlab chiqiladi.
Alohida e’tibor yo‘l infratuzilmasi bilan bog‘liq jiddiy muammolar — yo‘llarning holati, piyodalar o‘tish joyi, yo‘l belgilari, tartibga solinmagan chorrahalar va boshqalarga qaratilib, ularni tubdan yaxshilash bo‘yicha har tomonlama choralar ko‘riladi.
“Yo‘l harakati xavfsizligi bo‘yicha aholini qiynayotgan muammolar o‘rganilib, ko‘riladigan kompleks chora-tadbirlar haqida jamoatchilikka axborot beriladi hamda fuqarolar tomonidan bildirilgan takliflar sinchkovlik bilan o‘rganib chiqiladi”, — deyiladi IIV xabarida.
Ommaviy axborot vositalari va jamoatchilik vakillari ishchi guruh tarkibiga kiritiladimi-yo‘qmi, unga takliflarni qanday kiritish mumkinligi haqida ma’lumot berilmagan.
Ma’lumot uchun, O‘zbekistonda 1 hafta (24-may 31-may) davomida sodir bo‘lgan YTHlarda 20 ga yaqin kishi vafot etdi.
Jumladan:
Bundan tashqari, Farg‘onada bir haftada (10—17-may) YTHlar oqibatida 20 kishi halok bo‘lgani hamda O‘zbekistonda o‘tgan to‘rt oy ichida sodir bo‘lgan YTHlar oqibatida 557 kishi halok bo‘lgani haqida xabar berilgandi.